钦定古今图书集成/明伦汇编/氏族典/第564卷 > 《凌迪知万姓统谱》 > 诸葛恪
## 钦定古今图书集成/明伦汇编/氏族典/第564卷 > 《凌迪知万姓统谱》 > 诸葛恪

按《吴志诸葛恪传》：“恪字元逊，瑾长子也。少知名，拜骑
都尉，从中庶子拜抚越将军，领丹阳太守。恪到府，移书四部属城长史，令各保其疆界，明立部伍，其从化
平民，悉令屯居分内。诸将罗兵幽阻，不与交锋。候其
榖熟，辄纵兵芟刈。山民饥穷出降，权嘉其功，拜威北
将军，封都乡侯。权不豫，而太子少，乃征恪，属以后事。”
权薨，拜太傅。建兴元年，进封阳都侯，加荆扬州牧，督
中外诸军事。明年，大发州郡二十万众围新城，攻守
连月，城不拔，士卒疲劳。军还，复欲向青、徐。孙峻因民
怨构恪，欲为变，与亮谋，置酒请恪。酒数行，亮还内。峻
起如厕，解长衣，著短服，出曰：“有诏收诸葛恪。”恪惊起，
拔剑未得，而峻刀交下。恪死，长子绰，骑都尉，以交关
鲁王事，权遣付恪，恪鸩杀之。中子竦，长水校尉，少子
建，步兵校尉，闻恪诛，车载其母而走。峻遣骑督刘承
追斩竦于白都，建为追兵所逮，夷三族。